CELEX: 32017D2181
Language: sl
Date: 2017-11-21 00:00:00
Title: Izvedbeni sklep Komisije (EU) 2017/2181 z dne 21. novembra 2017 o spremembi Izvedbenega sklepa (EU) 2016/1918 o nekaterih zaščitnih ukrepih v zvezi z boleznijo kroničnega hiranja (notificirano pod dokumentarno številko C(2017) 7661) (Besedilo velja za EGP. )

23.11.2017   
            
            
               SL
            
            
               Uradni list Evropske unije
            
            
               L 307/58
            
         IZVEDBENI SKLEP KOMISIJE (EU) 2017/2181
   z dne 21. novembra 2017
   o spremembi Izvedbenega sklepa (EU) 2016/1918 o nekaterih zaščitnih ukrepih v zvezi z boleznijo kroničnega hiranja
   
      
         (notificirano pod dokumentarno številko C(2017) 7661)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) ter zlasti člena 4(2) Uredbe,
   ob upoštevanju naslednjega:
   
               (1)
            
            
               Uredba (ES) št. 999/2001 določa predpise za preprečevanje, nadzor in izkoreninjenje transmisivnih spongiformnih encefalopatij (TSE) v Uniji. Uporablja se za proizvodnjo ter dajanje na trg živih živali in proizvodov živalskega izvora ter v nekaterih posebnih primerih za njihov izvoz. Med drugim določa tudi programe spremljanja za nekatere TSE in sprejetje zaščitnih ukrepov v primeru izbruha TSE.
            
         
               (2)
            
            
               Izvedbeni sklep Komisije (EU) 2016/1918 (2) določa začasne zaščitne ukrepe v zvezi z boleznijo kroničnega hiranja. Sprejet je bil po odkritju petih primerov bolezni kroničnega hiranja pri jelenih na Norveškem leta 2016. Takrat je bila bolezen kroničnega hiranja prvič odkrita v Evropi in to je bil prvi naravni primer pri severnih jelenih na svetu. Bolezen kroničnega hiranja je nalezljiva bolezen in v primeru njenega izbruha obstaja tveganje, da se bo razširila na druge populacije jelenov in druge regije, pa tudi na ozemlja drugih držav članic Unije ter držav Evropskega združenja za prosto trgovino, ki so del Evropskega gospodarskega prostora (države EGP-Efte).
            
         
               (3)
            
            
               Evropska agencija za varnost hrane (v nadaljnjem besedilu: EFSA) je 2. decembra 2016 sprejela znanstveno mnenje o bolezni kroničnega hiranja pri jelenih (v nadaljnjem besedilu: mnenje EFSA) (3). V mnenju je EFSA priporočila izvajanje triletnega programa spremljanja bolezni kroničnega hiranja pri jelenih v Estoniji, na Finskem, Islandiji, v Latviji, Litvi, na Norveškem, Poljskem in Švedskem, ki so države članice EU in države EGP-Efte s populacijami severnih jelenov ali losov oz. s populacijami obeh vrst živali. V mnenju je EFSA poudarila, da je cilj triletnega programa spremljanja bolezni kroničnega hiranja potrditi ali zavrniti prisotnost bolezni kroničnega hiranja v državah, kjer bolezen ni bila nikoli odkrita, in v državah, kjer je bila bolezen kroničnega hiranja odkrita, da se ocenita prevalenca in geografska razširjenost bolezni kroničnega hiranja. Bolezen kroničnega hiranja do danes v Uniji ni bila odkrita, med državami EGP-Efte pa je bila odkrita samo na Norveškem.
            
         
               (4)
            
            
               Po sprejetju mnenja EFSA je bila Priloga III k Uredbi (ES) št. 999/2001 spremenjena z Uredbo Komisije (EU) 2017/1972 (4) z namenom določitve triletnega programa spremljanja bolezni kroničnega hiranja pri jelenih v nekaterih državah članicah EU in državah EGP-Efte s populacijami jelenov, ki so morda bile izpostavljene bolezni kroničnega hiranja, in sicer bo program zajemal obdobje od 1. januarja 2018 do 31. decembra 2020 (v nadaljnjem besedilu: triletni program spremljanja bolezni kroničnega spremljanja). Namen triletnega programa spremljanja bolezni kroničnega hiranja je pridobiti jasno sliko epidemioloških razmer v zvezi z boleznijo kroničnega hiranja pri jelenih v Evropi.
            
         
               (5)
            
            
               Norveška je med januarjem 2017 in septembrom 2017 Komisijo in države članice prek elektronskih sporočil, kot je določeno v delu I.B poglavja B Priloge III k Uredbi (ES) št. 999/2001, obvestila o treh dodatnih primerih bolezni kroničnega hiranja, odkritih pri prostoživečih severnih jelenih, poleg petih primerov bolezni kroničnega hiranja, odkritih na Norveškem leta 2016 pri prostoživečih severnih jelenih in prostoživečih losih.
            
         
               (6)
            
            
               V svojem mnenju EFSA prav tako poudarja, da uporaba vab z naravnim jelenjim urinom povečuje možnost vnosa bolezni kroničnega hiranja v Unijo, in priporoča sprejetje ukrepov za zmanjšanje možnosti vnosa te bolezni z vabami z naravnim jelenjim urinom. Infektivnost bolezni kroničnega hiranja je prisotna v urinu, ki ima bistveno vlogo pri prenosu in razširjanju bolezni kroničnega hiranja. Urin okuženih jelenov v obliki lovskih vab tako lahko privede do kontaminacije območij, kjer bolezen kroničnega hiranja prej ni bila prisotna. EFSA v svojem mnenju torej priporoča prenehanje uporabe lovskih vab z jelenjim urinom.
            
         
               (7)
            
            
               Ob upoštevanju priporočil iz mnenja EFSA je primerno podaljšati uporabo zaščitnih ukrepov iz Izvedbenega sklepa (EU) 2016/1918 z namenom vključitve lovskih vab z jelenjim urinom, tako da se prepovejo uvoz lovskih vab z jelenjim urinom iz tretjih držav v Unijo, premiki pošiljk lovskih vab z urinom jelenov s poreklom iz Norveške v Unijo ter proizvodnja, dajanje na trg in uporaba lovskih vab z urinom jelenov s poreklom z območij Švedske in Finske s seznama v Prilogi k Izvedbenemu sklepu (EU) 2016/1918.
            
         
               (8)
            
            
               Poleg tega bi bilo treba podaljšati obdobje uporabe Izvedbenega sklepa (EU) 2016/1918, ob upoštevanju odkritja novih primerov bolezni kroničnega hiranja na Norveškem in v pričakovanju izida triletnega programa spremljanja bolezni kroničnega hiranja. Obdobje uporabe navedenega akta bi tako bilo treba podaljšati do 31. decembra 2020.
            
         
               (9)
            
            
               Prav tako je treba spremeniti Prilogo k Izvedbenemu sklepu (EU) 2016/1918 zaradi spremembe členov navedenega akta s tem sklepom.
            
         
               (10)
            
            
               Izvedbeni sklep (EU) 2016/1918 bi zato bilo treba ustrezno spremeniti.
            
         
               (11)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Izvedbeni sklep (EU) 2016/1918 se spremeni:
   
               (1)
            
            
               vstavi se naslednji člen 3a:
               „Člen 3a
               1.   Uvoz pošiljk lovskih vab z jelenjim urinom iz tretjih držav v Unijo je prepovedan.
               2.   Premiki pošiljk lovskih vab z urinom jelenov s poreklom iz Norveške v Unijo so prepovedani.
               3.   Proizvodnja, dajanje na trg in uporaba lovskih vab z urinom jelenov s poreklom z območij s seznama v Prilogi so prepovedani.“
            
         
               (2)
            
            
               v členu 4 se datum „31. december 2017“ nadomesti z datumom „31. december 2020“;
            
         
               (3)
            
            
               Priloga se nadomesti z besedilom iz Priloge k temu sklepu.
            
         Člen 2
   Ta sklep je naslovljen na države članice.
   
      V Bruslju, 21. novembra 2017
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 147, 31.5.2001, str. 1.
   
      (2)  Izvedbeni sklep Komisije (EU) 2016/1918 z dne 28. oktobra 2016 o nekaterih zaščitnih ukrepih v zvezi z boleznijo kroničnega hiranja (UL L 296, 1.11.2016, str. 21).
   
      (3)  Znanstveno mnenje o bolezni kroničnega hiranja pri jelenih (Scientific Opinion on Chronic wasting disease (CWD) in cervids), The EFSA Journal (2017);15(1):46.
   
      (4)  Uredba Komisije (EU) 2017/1972 z dne 30. oktobra 2017 o spremembi prilog I in III k Uredbi (ES) št. 999/2001 Evropskega parlamenta in Sveta glede programa spremljanja bolezni kroničnega hiranja pri jelenih v Estoniji, na Finskem, v Latviji, Litvi, na Poljskem in Švedskem ter o razveljavitvi Odločbe Komisije 2007/182/ES (UL L 281, 31.10.2017, str. 14).
   
      PRILOGA
      „
            PRILOGA
            1.   Območja Švedske iz člena 2(2)(a) in (e), člena 3(1), (2) in (4) ter člena 3a(3)
            
            
                        —
                     
                     
                        okrožje Norrbotten,
                     
                  
                        —
                     
                     
                        okrožje Västerbotten,
                     
                  
                        —
                     
                     
                        okrožje Jämtland,
                     
                  
                        —
                     
                     
                        okrožje Västernorrland,
                     
                  
                        —
                     
                     
                        občina Älvdalen v okrožju Dalarna,
                     
                  
                        —
                     
                     
                        občine Nordanstig, Hudiksvall in Söderhamn v okrožju Gävleborg.
                     
                  2.   Območja Finske iz člena 2(2)(b), člena 3(1), (3) in (4) ter člena 3a(3)
            
            
                        —
                     
                     
                        območje med norveško-finsko mejo in norveško-finsko ograjo za severne jelene.
                     
                  “